Publication: Magyar Közlöny
Issue: MK-2000-121 (Year: 2000, Number: 121)
Era: 1990-2004
Section: 1991. december 16-án aláírt Európai Megállapodás kihirdetéséről szóló 1994. évi I. törvény 86. cikk 1. bekezdése
Paragraph Index: 1294

1991. december 16-án aláírt Európai Megállapodás kihirdetéséről szóló 1994. évi I. törvény 86. cikk 1. bekezdése megállapítja: „A Felek egyetértenek, hogy minden erőfeszítést meg kell tenniük és együtt kell működniük annak érdekében, hogy megakadályozzák pénzügyi rendszerüknek általában a bűnözésből, különösen a kábítószerrel kapcsolatos bűncselekményekből származó pénz tisztára mosására történő felhasználását.” A 96. cikk 1. bekezdése kimondja: „Az együttműködés célja különösen az, hogy növeljék a kábítószerek és a pszichotrop anyagok szállítása és törvénytelen forgalma elleni politika és intézkedések hatékonyságát, valamint csökkentsék az ezekkel a termékekkel való visszaélést.” Magyarországon a drogok illegitim* használatával és terjesztésével kapcsolatos probléma minden területen drámai módon növekszik a kilencvenes évek eleje óta, így többek között a — a drogokat kipróbálók, — a drogokat rendszeresen fogyasztók, — a drogfüggők, — a drogfogyasztással összefüggő halálesetek, — a fertőző betegségeket hordozók (hepatitis B és C), — a kábítószerrel kapcsolatos bűncselekmények száma és az összbűnözésen belüli aránya, — a kábítószerrel kapcsolatos egyéni és társadalmi károk mértéke, illetve — a pénzmosás és a szervezett bűnözés aktivitásának tekintetében. Ezt az önmagában is aggodalomra okot adó problémát súlyosbítja azonban, hogy a drogprobléma nagysága és az azt kezelni hivatott eszközrendszer, infrastruktúra fejlett(len)sége között egyre növekvő szakadék alakult ki az elmúlt években. Az intézményrendszer, az ún. kábítószer-használókat kezelő lánc minden eleme úgy kapacitásában, mind szervezettségében, minőségi mutatóiban és finanszírozottságában egyaránt messze elmarad a szükségestől. Csak egy egységes szerkezetű és szemléletű, átfogó, stratégiai elemeket megvalósító, és a drogprobléma kezelésében részt vevő minden szervezeti és intézményi formát magában foglaló fejlesztési terv érhet el eredményeket a kedvezőtlenül alakuló tendenciák megállításában. * A Nemzeti Stratégia a tiltott és visszaélésre alkalmas pszichoaktív anyagok fogyasztásának, előállításának, forgalmazásának stb. problémájára irányul. A pszichoaktív anyagoknak ebbe a csoportjába tartoznak az ENSZ egyezmények mellékleteiben szereplő kábítószerek és veszélyes pszichotrop anyagok. A Nemzeti Stratégiában a kábítószer és a drog kifejezéseket azonos értelemben használjuk a pszichoaktív szerek e csoportjára (hasonlóan a nemzetközi, elsősorban jogi fogalomhasználathoz). Több helyütt azonban a drog fogalmát szélesebb értelemben értjük (hasonlóan a drog orvosi fogalmához), de ilyen esetekben utalunk az alkoholfogyasztásra, a dohányzásra, a gyógyszervisszaélésre (nyugtatók, altatók, fájdalomcsillapítók) és a szerves oldószerek használatára. 2000/121. szám A drogprobléma társadalmi kezelése igényli: — a tudományos megalapozottságú eredmények kimunkálását, — a megelőzés, a terápia, a kockázatcsökkentő eszközök és a büntetőjog eszközeivel történő kínálatcsökkentés megfelelő arányú egységes és átfogó kezelését, — a szükséges források biztosítását, — a drogprobléma és annak kezelése tekintetében a társadalom érzékennyé tételét, — a polgárok és szervezeteik tevékeny részvételét. A Kormány a választások után programjában kiemelt prioritásként kezeli a drogfogyasztás visszaszorítását, és szándéka mindenekelőtt, hogy elősegítse — a drogfogyasztók, a drogfüggők száma növekedésének megállítását, lehetőség szerint csökkentését, — a drogfogyasztás negatív trendjeinek megállítását, — a kezelésbe kerülők, illetve a gyógyultak számának és arányának növekedését, — a megelőzés és felvilágosítás átfogó fejlesztését, — a drogfogyasztás egyéni és társadalmi kárainak csökkentését, — a kábítószerekhez való hozzáférés csökkentését, — a kábítószerrel kapcsolatos bűnözés visszaszorítását, és — a nemzetközi együttműködés kiszélesítését. Ezért a Kormány a drogproblémák vonatkozásában elő kívánja mozdítani a széles társadalmi együttműködés keretében folytatott, és konszenzuson alapuló kábítószer-ellenőrzési és megelőzési tevékenységet, a megelőzés hatékony lehetőségeinek kiaknázását, a kezelési struktúra fejlesztését, a törvényi szabályozás megalkotott szigorításának alkalmazását, és a kábítószer-kereskedelem visszaszorítása érdekében a keresletcsökkentés elveivel összhangban levő és egymással egyeztetett eszközeinek fejlesztését. A Kormány, céljai megvalósítása érdekében újraszabályozta a Kábítószerügyi Koordinációs Bizottság működésének kereteit, mely így eleget tesz a nemzetközi és a szakmai ajánlásoknak: — magas politikai szintet határozott meg a Kábítószerügyi Koordinációs Bizottság működtetésére (elnök: ifjúsági és sportminiszter; társelnök: egészségügyi miniszter; titkár: Ifjúsági és Sportminisztérium kábítószerügyi koordinációért felelős helyettes államtitkára), ezzel közvetlenül képes érvényt szerezni döntéseinek, — a Kábítószerügyi Koordinációs Bizottság tevékenységének elősegítése érdekében ágazati infrastruktúrát hozott létre, illetve biztosított az Ifjúsági és Sportminisztériumon belül, — a Kábítószerügyi Koordinációs Bizottság zavartalan működtetésére költségvetési forrásokat biztosít. A Kormány a kormányzati ciklus elején megkezdte a már halaszthatatlan nemzeti kábítószer-ellenes stratégia kidolgozását. Ebbe a munkába bevonta a szakma teljes spektrumát, és számít a családok, az iskolák és más szocializációs terek, a civil szervezetek és társadalmi intézmények aktív együttműködésére. A drogok elleni küzdelem nemzeti ügy. A kábítószer-probléma fenyegetése a beköszöntő évezred olyan kihívása, mely szükségessé teszi minden intézmény, szolgálat és a segíteni kívánó elkötelezett összefogását. Ki kell alakítanunk és meg kell valósítanunk a kormányzat, a politika világa, az önkormányzatok, a szakmai és civil szervezetek, valamint a helyi közösségek, az egyházak, a családok és egyének közös erőfeszítésén alapuló együttes cselekvés és problémakezelés lehetőségét. Ehhez mindannyiunk összefogására szükség van!

Source: https://magyarkozlony.hu/hivatalos-lapok/0dcb2e2dc7bf928953b672e42ed9b09da69819e5/dokumentumok/69f533712ba754c47be81fed5c69b2be988d3fc6/letoltes